
Årsmelding 2023
Stiftinga Gloppen Frivilligsentral
1. Innleiing.

Stiftinga Gloppen Frivilligsentral er lokalisert på Sandane i Gloppen kommune. Frivilligsentralen blei skipa i 1991, og har ein lang tradisjon i lokalsamfunnet vårt. Vi samarbeider med privatpersonar, lag og organisasjonar, Gloppen kommune og andre offentlege instansar for å stimulere til og samordne frivillig innsats i kommunen vår. Gloppen Frivilligsentral driv i samsvar med gjeldande retningsliner, vedtekne målsettingar og dei lover og reglar som gjeld for private stiftingar. Gloppen Frivilligsentral er medlem av Frivillig Sogn og Fjordane og Norges Frivilligsentraler.
2. Tilsette.

Gloppen Frivilligsentral har 100% stillingsressurs. I 2022 fordelt på to tilsette; dagleg leiar Elfrid Rauset Håheim og Anne Neteland Andenæs. Begge tilsette sa opp stillinga si i 2022, og ny dagleg leiar, Kari Arnestad, starta 1. januar 2023. I ein kort periode var det overlapp mellom Elfrid og Kari for å få ein god overgang. I denne prosessen har styret og kommunen arbeidd med løysingar for å betre arbeidsmiljø for dagleg leiar. Dette skal formaliserast gjennom ein samarbeidsavtale.

3.  Styret.

Årsmøte i Stiftinga Gloppen Frivilligsentral var 27.03.23. Styresamansetting etter årsmøte:

Styreleiar:

Thor Horntvedt
Nestleiar: 

Jørgen Dølvik Husbyn
Styremedlemer:
Cecilie M Helgheim 
Gunhild Skinlo

Eivind Reed (kommunal representant) 
Varamedlemer:
1. Frode Fagerli



2. Arnfinn Brekke



Mariél Eikeseth Koren (vara for kommunal representant) 
Valnemnd:

Astrid Søreide

Randi Tennebø Fure

Kari Jordanger

Stiftinga Gloppen Frivilligsentral hadde i 2023 fire styremøter, og handsama 23 saker.
4.  Økonomi.
Driftstilskot frå Gloppen kommune var for 2023: kr 719 000,-. I år 2024 er det innvilga kr 800 077,- Frå 01.08.22 gjeld ny forskrift om finansiering av frivilligsentralar. Statstilskotet er øyremerkt og det er krav om lokal finansiering på 40% av statstilskotet. Gloppen kommune har for 2024 budsjettert med 40% av statleg tilskot, det vil seie kr 320 031,- Andre inntekter til frivilligsentralen kjem mellom anna frå gåver, utleige av lokalet, momskompensasjon, grasrotmidlar frå Norsk Tipping og vederlag for oppgåver vi løyser for frivillige lag. Vestland Revisjon Kommunale Oppgåvefellesskap er Stiftinga Gloppen Frivilligsentral sin revisor. Rekneskap vert utført av Accountor Rekneskapskontoret Gloppen AS. 
5.  Aktivitet: 
· Middagskøyring går med same omfang som tidlegare. Det vil sei at det dagleg er tre sjåførar som køyrer ut middag til Breim og området rundt Gloppefjorden. Om lag 20 frivillige som yter denne tenesta. Slik kan heimebuande eldre eller andre som treng, få varm middag køyrt heim. 

· Dagaktivitetstilbod og møteplassar for eldre i samarbeid med Gloppen kommune Ein kommunalt tilsett har fagansvar og saman med fleire frivillige har dei planlagt, organisert og gjennomført møteplassar på dagtid.
· Onsdagstreff

· Torsdagstreff på Breim

· Fredag på Myra

· Turgruppe

· Torsdagsgruppe
· Treningsgrupper «Sterk og stødig» på Nordstranda, Sørstranda, Breim, Hyen og Sandane der frivillige instruerer etter opplæring og oppfølging frå kommunal fysioterapeut.
· Besøksvenner

· Besøks-/turvenn

· Aktivitetsvener er frivillige som yter tjenester til personar med demens
· Lesevener i samarbeid med Gloppen Folkebibliotek
· Nattevandring
· foreldre til elevar ved Gloppen Ungdomsskule har gått nattevandring fredagar og laurdagar vår og haust. Samarbeid med SUBBEN
· Strikkekveld samlar ein fin gjeng damer i ulik alder og med ulik bakgrunn. I år vart strikkedamene med på dugnad for «Gatelangs» med strikking av huer, sokkar, skjerf, panneband og andre varme klede som gjekk til utdeling av folk som bur på gata rundt omkring i landet. 
· Språktreff på Gloppen Opplæringssenter: i samarbeid med programrådgjevar på NAV har frivillige vore medhjelparar på språktreff som del av opplæringa på Gloppen Opplæringssenter. 
· Gloppen Demenskor blei starta i april 2023. Vi møtes kvar tysdag til korøving og kaffistund/sosial samling etter øvinga. Vi har vore så heldige å få dyktige folk med oss; Ingunn Byrkjedal er dirigent og Steinar Engelbrektson er med som tonefølgje. No har vi over godt over 20 koristar og over 30 frivillige som involvert i aktiviteten.

· «Hjelp til mobilen» på Gloppen Folkebibliotek. Kvar måndag møter 2 frivillige frå Seniornett på biblioteket og er tilgjengelege for å hjelpe folk som kjem innom med mobil og nettbrett. Tilbodet vart starta like før jul på initiativ frå Gloppen Frivilligsentral. Tilbodet er eit samarbeid mellom Gloppen Frivilligsentral, Seniornett og Gloppen Folkebibliotek.
· 8.mars blei markert utandørs på Heradsplassen med fengande appellar, flott musikk og diktlesing i stemninga frå faklar og bålpanner. 
· Gloppen Frivilligsentral tok i fjor initiativ til å lage ein betre oversikt over alle frivillige lag og organisasjonar i Gloppen. Vi såg muligheita til å få dette til gjennom eit dataverktøy vi som Frivilligsentral hadde tilgong til. Resultatet blei «Gloppen Foreningsportal». Her er det no lagt inn fleire hundre frivillige lag- og organisasjonar. Den grøvste jobben er gjort men dette er likevel eit kontinuerlig arbeid med tanke på å halde portalen oppdatert. 
· Rusfri 16.mai-natt vart, tradisjonen tru, gjennomført i samarbeid med ulike lag- og organisasjonar og kommunen. 

· FNs internasjonale frivilligdag blei markert med ope hus på frivilligsentralen.
· «Spander ei handlevogn» er nytt av året og vart starta i fjor på initiativ frå privatperson. I 2022 vart tilbodet gjennomført i samarbeid med NAV. I fjor kobla vi oss på og utdeling av gåvekort skjedde frå lokala til Frivilligsentralen. Vi fekk inn gåvekort for over 55 000,- kroner, det meste frå privatpersonar men også frå idrettsforeiningar og ideelle organisasjonar. 
· Julekveldsfeiring i Trivselshagen er i ferd med å bli ein fin tradisjon. I år var om lag 40 personar samla til julefeiring med tradisjonell julemiddag, underhaldning, julesongar, sosialt samvær og gåver. 
I tillegg tek frivilligsentralen på seg ulike oppgåver for frivillige organisasjonar, som å ta imot påmeldingar, organisere skyss, sette opp vaktlister med meir. 
6.   Rekruttering og oppfølging av frivillige 
Vår viktigaste jobb er å ivareta dei frivillige slik at det blir godt å yte frivillig innsats i Gloppen. Slik håpar vi å halde dei lenger i teneste. Godt omdøme og positiv omtale frå frivillige gjer det også lettare å rekruttere nye ved behov. Ivaretaking av frivilllige, rekruttering og marknadsføring/synleggjering har vore eit satsingsområde i 2023.

Mange frivillige slutta etter lang og tro tenest, i løpet av fjoråret. Så vidt vi veit er helseutfordringar og alder den viktigaste årsaka til at dei slutta. Rekruttering av nye frivillige har derfor vore ein betydeleg jobb i året som har gått. Her har mange frivillige gjort ein god jobb og rekruttert nye ut ifrå sine nettverk. I tillegg ser vi at nye aktivitetar som Demenskoret har resultert i at folk sjølv kjem og melder at dei har lyst å hjelpe til. 

Dagleg leiar har prioritert å bli kjent med kvar enkelt aktivitet ved sentralen, å bli kjent med kvar enkelt frivillig og å få oversikt over lag- og organisasjonar i Gloppen. I tillegg har ein lagt opp til systematiske møtepunkt med samarbeidspartar i høve allereie eksisterande, men også nye tilbod. Vi har starta samarbeid med valfaget «innsats for andre» på Gloppen Ungdomsskule i høve oppstart av nye aktivitetar: Hittil har det resultert i besøk av ungdomar på Gotatunet og Bregnetunet og ein quiz på Gloppen Frivilligsentral. Vi ser fram til eit spennande samarbeid her! Vi har også hatt møte med Flyktningtenesta i Gloppen for å diskutere korleis vi kan samarbeide for å rekruttere fleire flyktningar til å bli frivillige. Dette ser også ut til å kunne bli ei spennande muligheit i det neste året!

Dagleg leiar har brukt mykje tid på å oppdatere nettsidene til sentralen og Foreiningsportalen. Vi har vore aktive på Facebook og har oppretta Instagram profil. Vi samarbeider med Gloppen Kommune om å marknadsføre sidene våre. Vi har også jobba aktivt i høve lokalavis og vi har fått mange fine avisoppslag; fleire om demenskoret og om gåvekort utdelinga vår i «Spander ei handlevogn», foreningsportalen, dagtilbodet for personar med demens og julefeiring for alle. I anledning «Verdsdagen for psykisk helse» stilte vi med stand i tillegg til eit innslag frå scena der tre frivillige fortalte om motivasjonen sin for å vere frivillige. Vi håpar og trur denne jobbinga har resultert i at Gloppen Frivilligsentral har blitt meir synlege.
7.   Deltaking på kurs og fagsamlingar
Tilsette har delteke på møter i Nettverk for frivilligsentralar i Nordfjord. Dei har også delteke på ulike digitale inspirasjonssamlingar arrangert av Norges Frivilligsentral. Nytilsett dagleg leiar deltok på fagseminar til Vestland Frivilligsentraler og Frivilligkonferanse til Vestland Fylkeskommune. Mot slutten av året påtok dagleg leiar seg ansvar som nettverksleiar for Nordfjord, og deltok dermed også på samling for nettverksleiarar i Oslo i november 2023. 
8.  Arbeidsmiljø.

Det har ikkje vore registrert ulykke- eller skadetilfelle i 2023. 
9.  Årsresultat.

Det framlagde rekneskapet for 2023 viser eit resultat med kr 78 858,- i underskot. Dette er omtrent som forventa i oppsett budsjett for 2023. 
10. Sluttord. 
Det er eit stort frivillig engasjementet i Gloppen kommune. Det er dei frivillige og deira innsats som gjer frivilligsentralen levedyktig. Gloppen Frivilligsentral si oppgåve er å ta vare på dei som vil yte frivillig innsats - både enkeltpersonar og samarbeidande lag- og organisasjonar. For frivilligsentralen er det viktig å halde på og utvikle det gode samarbeidet vi har med dei frivillige, med lag og organisasjonar og med Gloppen kommune. Vi vil rette ei stor takk til alle som har gjort frivillig innsats! Vi vil også takke våre samarbeidspartar og dei som har støtta oss praktisk eller økonomisk.
Sandane, 09.02.2024
Thor Horntvedt

Jørgen Dølvik Husbyn

Ragne Mari Røed Kandal Styreleiar


Nestleiar



Styremedlem
Gunhild Skinlo

Cecilie M Helgheim


Kari Arnestad
Styremedlem


Styremedlem



Dagleg leiar

